Yhdysvaltain presidentti Donald Trump ei koe huonoa omatuntoa Turkin tilanteen vuoksi.

Turkki jatkaa hyökkäystään Syyriaan. CNN

Yhdysvaltain presidentti Donald Trump on ottanut yhden suurimmista askeleistaan Amerikka ensin -politiikassaan. Trump keskusteli Turkin presidentin Recep Tayyip Erdoganin kanssa puhelimessa sunnuntaina ja Turkki hyökkäsi pari päivää myöhemmin Pohjois-Syyriaan kurdien hallitsemille alueille.

Yhdysvaltain presidentti Donald Trump ei ole vaikuttanut olevan erityisesti huolissaan siitä, että Turkin hyökkäys Pohjois-Syyriaan voi päästää Isis-taistelijoita vapauteen. EPA/AOP, REUTERS

Puhelun sisällöstä ei ole kerrottu tarkkaan. Erdoganin leirin mukaan Trump on tietoinen Turkin sotilasoperaatiosta. Trump taas on sanonut, että hyökkäys ei ole ”hyvä idea” ja verrattomassa viisaudessaan hän tuhoaa Erdoganin talouden, jos kurdeja kohdellaan huonosti.

Trumpin ratkaisu on herättänyt ankaraa arvostelua kansainvälisessä yhteisössä ja jopa presidentin omassa puolueessa. Kurdit kokevat Yhdysvaltain pettäneet heidät. Yhdysvallat ja kurdit ovat taistelleet äärijärjestö Isisiä vastaan alueella lähes viiden vuoden ajan. Kurdeja on kaatunut noin 11 000 taistelijaa.

Artikkeli jatkuu kuvan jälkeen.

Savu nousee Ras al-Einin kaupungista Syyriassa torsatina. Turkki on pommittanut Pohjois-Syyriassa kurdien asuttamia alueita. EPA/AOP

Trump taas ei koe, että Yhdysvallat olisi kurdeille mitään velkaa. Presidentti on antanut asiasta lausunnon, jonka kansainvälinen media on tulkinnut vähintäänkin erikoiseksi.

– Kurdit eivät auttaneet meitä toisessa maailmansodassa. He eivät auttaneet meitä esimerkiksi Normandiassa, Trump kommentoi toimittajille.

Trump viittaa Normandian veriseen maihinnousuun, jossa liittoutuneet nousivat Pohjois-Ranskassa maihin taistelemaan natsi-Saksaa vastaan kesällä 1944. On kiistatonta, että kurdit eivät olleet operaatiossa mukana.

Trumpin vertauksen tarkoituksena oli osoittaa, että kurdit taistelevat omalla maallaan. Amerikkalaiset taas auttoivat liittolaisiaan Pohjois-Ranskassa. Se on presidentin mukaan eri asia.

– Olemme käyttäneet suunnattomat määrät rahaa kurdien auttamiseen. He taistelevat omalla maallaan. Kun sanotaan, että he taistelevat Yhdysvaltain kanssa, kyllä. Mutta he taistelevat oman maansa puolesta, presidentti sanoi.

Isis voi nousta uudelleen

Kurdit ovat jo ilmoittaneet, että he eivät pysty Turkin hyökkäyksen vuoksi vartioimaan vankileirejä, joille äärijärjestö Isisin taistelijat on koottu. Sen pelätään johtavan siihen, että tuhannet Isis-taistelijat pääsevät pakoon.

Kurdiviranomaisten mukaan on mahdollista, että myös muun maussa al-Holin pakolaisleirin Isis-vaimot ja heidän lapsensa joudutaan vapauttamaan. Donald Trumpia Isis-taistelijoiden vapautuminen ja mahdollisen vaaran aiheuttaminen muualla ei huoleta.

– Noh, he pakenevat Eurooppaan. Sinne he haluavat mennä. He haluavat mennä koteihinsa. Mutta Eurooppa ei halunnut heitä meiltä. Me olisimme voineet antaa heidät. He olisivat voineet pitää oikeudenkäynnit. He olisivat voineet tehdä mitä haluavat, presidentti vastasi medialle.

Artikkeli jatkuu kuvan jälkeen.

Turkin presidentti Recep Tayyip Erdogan on uhannut päästää 3,6 miljoonaa Syyrian pakolaista Eurooppaan, jos Euroopan maat tuomitsevat Turkin operaation miehittäväksi hyökkäykseksi. EPA/AOP

Trump korosti jälleen vastavuoroisuutta, joka ei ole hänen mukaansa toteutunut. Trumpin mukaan Yhdysvallat on tarjonnut Euroopan maille neljään kertaan mahdollisuutta ottaa vastuu Isisissä taistelleista kansalaisistaan.

Yhdysvaltain ulkoministeri Mike Pompeo on kommentoinut America this week -ohjelmassa, että Trump on tietoinen siitä, että Isis voi nousta uudelleen.

– Se mahdollisuus on yhä olemassa. Mutta presidentti uskoo vahvasti, että nyt on aika asetella asioiden tärkeysjärjestys uusiksi. Me suojelemme ensisijaisesti Amerikkaa ja asetamme voimasuhteemme Lähi-idässä oikein, Pompeo sanoi vakuutellen, ettei Yhdysvallat hylkää kurdeja.

Trump: Lähi-itä oli virhe

Presidentti on kuitenkin sanonut, että Yhdysvallat on siirtänyt osan kaikkein vaarallisimmista Isis-vangeista turvalliseen säilöön. Presidentti ei ole kommentoinut määrää tarkemmin.

Trump on sanonut Twitterissä, että muun muassa kaksi Isisin ulkomaisista ”Beatles-taistelijoista” on amerikkalaisten hallussa. Trump tosin kirjoitti tviittinsä ”Beetles”. Nelikko on yhdistetty Isisin julmiin teloitusvideoihin.

Artikkeli jatkuu kuvan jälkeen.

Turkin sotilassaattue Syyrian rajan lähellä. EPA/AOP

Trump itse on perustellut sotilaiden vetäytymistä sillä, että heitä oli vain 50. Presidentti on kertonut halunneensa vetää heidät pois alta, kun tiesi, että Turkin sotilasoperaatio on tulossa. Trumpin mukaan hän pyrkii vetämään Yhdysvallat pois kaikista sodista ”maailman poliisin” tehtävistä.

– Lukuisat ryhmät ovat taistelleet satojen vuosien ajan. Yhdysvaltain ei olisi koskaan pitänyt olla Lähi-idässä. Siirsimme 50 sotilastamme pois. Turkin on pakko ottaa vastuu vangituista Isis-taistelijoista, jotka Eurooppa kieltäytyy ottamasta vastaan. Typerä loputon sota loppuu meidän osaltamme, Trump on jyrissyt Twitterissä.

Lähteet: Independent, Guardian, CNN, Reuters